Nuuskommentaar: Gaan resessie politieke gevolge hê? | Maroela Media
Politieke gevolge vir die ekonomiese gemors wat die Zuptanomie aanrig, gaan daar beslis wees, maar dit lyk of die pogings om die regte persone as deel van die regruk-aksie aan die pen te laat ry, veel komplekser gaan wees as om bloot die ANC by die stembus te straf. Die media en burgerlike instellings se onderskeie rolle word net al hoe belangriker.
Eintlik behoort dit 'n hoogs oorbodige vraag te wees om te vra of die tegniese resessie waarin Suid-Afrika hom die eerste keer sedert 2009 bevind, enige politieke nasleep gaan hê. Staatskaping word immers wyd as een van die (populistiese) oorsake aangegee. 'n Politieke nasleep gaan daar wel wees, maar of die argitekte en drywers van ekonomiese plundering, bekend as Zuptanomie, die spit gaan afbyt, lyk nog baie onseker.
Die oorsake van 'n resessie is komplekser as om bloot 'n klomp politieke modder rond te slinger, maar dit is nie onbelangrik nie omdat dit die persepsie van onstabiliteit skep. Akademici stel dit al lank as feit dat korrupsie in die land endemies is, al is dit tegnies nie heeltemal korrek nie.
Resessie gaan die meeste huishoudings minstens effens armer maak. Dit is nie goeie nuus vir die ANC nie, omdat daar 'n soort kollektiewe konsensus by 'n groot en groeiende deel van die kieserskorps bestaan dat pres. Jacob Zuma grootliks tot die agteruitgang van die land se ekonomie bydra. Deesdae kry dié weergawe wiele met die Guptagate-e-possage.
Dit plaas die ANC voor 'n krisis – om te moet kies tussen kiesers en Zuma. Tot dusver is Zuma soos taks verkies, wat die druk net verder verhoog om van Zuma ontslae te raak, of uiteindelik (weer) 'n prys by die stembus te betaal. Zuma self klou, want 'n trekpas is dalk/waarskynlik sommer 'n vrypas tronk toe. Tog los hy ook nie die onhebbelikhede wat hom in die eerste plek in die warm water laat beland het nie. Nenegate en gevolge is opgevolg deur Gordhangate, met afgradering en nou resessie op die koop toe.
Die Vryheidsfront Plus noem dit Zuma en die Guptas se verraad.
Die bekende ekonoom Mike Schüssler het aan Netwerk 24 gesê die resessie is 'n selftoegediende wond – die uitvloeisel van 'n politieke chaos wat in Desember 2015 met die afdanking van Nhlanhla Nene as die minister van finansies begin het. Hy sê die droogte en die impak daarvan op voedselpryse is omtrent al waarvoor die regering nie die skuld kan kry nie.
In plaas van om water op die vuur te gooi, voed Zuma die vlamme met terme soos "radikale", sodat Suid-Afrika in die rigting van 'n "kommunisties-sosialistiese staat" gestuur word en "onteiening sonder vergoeding", en hy blaas rassehaat aan met uitlatings wat kon gebly het.
Die e-possage raak 'n al groter klip in die maag. Een na die ander word iemand geïmpliseer – hetsy 'n minister of 'n premier. Dit werk wel versagtend in dat dit lank reeds, hetsy in betreklik geslote kringe of algemene kennis, duidelik is dat hierdie mense nie reguit paadjies loop nie. Daar was selfs omvattende koerantberigte – 'n pluimpie vir die koerante se waghond-rol – oor verdagte optredes. Van die sake sloer al lank by die openbare beskermer of elders, maar nou ruk die e-posse die sake so oop dat geloofwaardigheid in die Zuma-administrasie teen omtrent 'n minister per dag val.
En hef aan lê nog voor namate ondersoekende joernaliste deur bykans 200 000 e-posse moet werk.
Dit is nie maklik om enige spoor te vind van die Nasionale Ontwikkelingsplan wat met sy bekendstelling wyd aangeprys is nie. Dus is regruk nie so maklik nie, want hoe skakel jy nou ook by 'n grootliks onopspoorbare plan in? Hoe entoesiasties is die entrepreneur om 'n mikro-onderneming te begin as hy weet hy gaan met regulasies doodgesmoor word en daar niks van die beloofde deregulering kom nie – inteendeel?
Die regering se verslonsing van die land beklemtoon opnuut die belangrikheid dat die Solidariteit Beweging se Plan B steun moet geniet en dat dit uiteindelik slaag.
Daar is volop wat in die ekonomie reggestel kan word, en gesanksioneerde projekte met integriteit verdien almal se ondersteuning, soos om die hoogste werkloosheidskoers in 13 jaar terug te werk.
Verskeie ekonome vra 'n ekonomiese Kodesa moet gehou word, met ook ten doel om die sakewêreld se beeld (by sommige) as die vyand te verander.
Maar uiteindelik sal die see te sout wees vir vislewe om in te gedy solank die politieke klimaat nie 'n (regs)-ommekeer maak nie. Tot die verkiesing in 2019 rus daar 'n groot verantwoordelikheid op die media en burgerlike strukture om enersyds korrupsie aan die groot klok te hang, en andersyds die howe en instellings soos die openbare beskermer warm te hou. Privaat vervolgings gaan volgens alle aanduidings al hoe belangriker word.
Nuuskommentaar: Katar-isolasie gaan gevoel word
En by die media-kongres gaan ons president op die fopnuustreinwaentjie spring om alle kritiek en hofuitsprake te verduidelik teen hom, die driemanskap + boetman + + +. Die' waentjie is agteraan die laaang soustrein ipv die kondukteurswa omdat laasgenoemde 'human wrongs' bekamp.
Solank dit nie rugby of krieket uitsendings raak nie is als OK. Behoort nie te pla nie want ons het wigte en teenwigte wat die uiters belangrikke reg beskerm.
Die halsstarrigheid van die NUK van die ANC kan werklik waar net die burgers in ongeloof laat. Hul gaan egter ñ duur prys vir dit betaal.
Ons sal meer as ooit nie kan verslap in ons pogings om korrupsie en wanbesteding in regering tot verantwoordbaar te roep nie – want dan gaan ons net ñ mislukte staat word soos ander state wat lamgelê word oor dinge wat te lank passief gelos was.
Jy's reg Herman, en dan is sy volgende pion, Gigaba, nou al klaar weer in plek. Hy sê mos dis 'n mite dat die staat nie by die privaat sektor mag inmeng nie. As net Zuma sou gaan, mag ons duime hou dat dit 'n rimpel effek sal hê en heelwat ander sal volg, sommer heelwat, anders is daar maar net 'n pleister op geplak.
Ek gaan geen mening waag nie. Logika verduidelik nie meer wat hier gebeur nie. Dit wat reg en logies is werk net nie meer nie.